Trænere, holdledere og lærere har været vant til det længe. De skal fremvise en børneattest, før de kan få lov til at arbejde med børn under 15 år. Det kommer nu også til at gælde samaritter og lektiehjælpere. Sidste år afslørede TV2/Nord, at der var et hul i loven om børneattester, som pædofile kunne bruge til at komme helt tæt på børn. En nordjysk mand arbejdede i årevis uforstyrret og fuldt lovligt som samarit for børn, selvom han var dømt for besiddelse af børneporno. Det kunne han, fordi samaritter ikke var omfattet af loven om børneattester. Det hul har kulturministeren lukket nu. -Noget af det vigtigste i denne verden er, at vores børn og unge kan føle sig trygge, når de begår sig i skole-, idræts-, og foreningslivet. En velfungerende børneattestordning er med til at sikre dette, og det er derfor væsentligt, at lovgivningen omfatter alle de situationer, hvor indhentelse af børneattester er relevant, siger kulturminister Marianne Jelved, Radikale Venstre. Hos Røde Kors Samaritterne i Aalborg har de i årevis indhentet børneattester. Samaritterne behandler børn og tager ofte tøjet af dem. Derfor har Røde Kors længe efterlyst at børneattester blev lovpligtige for samaritter. -Jeg har undret mig over det her. Jeg er glad for at det er kommet frem nu og at politikerne tager det alvorligt. Vi samaritter har jo at gøre med børn, der er kommet til skade. De er i en sårbar situation, som man ikke må kunne udnytte. En gang i mellem får vi henvendelser fra folk, der ikke har rent mel i posen. Da hjælper det rigtig meget at forlange en børneattest. På den måde kan vi frasortere de folk, siger Petra Patzwaldt, der er aktivitetsleder hos Røde Kors samaritterne i Aalborg. En børneattest sikrer at man ikke er dømt for seksualforbrydelser mod børn eller besiddelse af børneporno. Det er lovpligtigt for de fleste virksomheder, myndigheder og foreninger, der har med børn at gøre at få lavet børneattester på de ansatte og frivillige. Først nu bliver samaritter og lektiehjælpere omfattet af loven. -Når vi først tager dem ind nu, så er det fordi vi ikke har fået øje på dem tidligere. Så derfor vil jeg godt tage på mig, at det kan se ud som om, at det er en fejl, at man ikke har tænkt på det, erkender Marianne Jelved. Den nordjyske samarit, som er årsag til lovændringen, er to gange dømt for besiddelse af børneporno. Det rystede dengang de sportsklubber, hvor manden arbejdede som samarit. Børneattester stopper kun folk, der tidligere er dømt for overgreb mod børn. Derfor understreger ministeren, at børneattesten aldrig kan stå alene.
Loven om børneattester bliver nu strammet. Det sker efter, TV2/Nord sidste år afslørede, at en nordjysk mand i årevis uforstyrret og fuldt lovligt kunne arbejde som samarit for børn, selvom han var dømt for besiddelse af børneporno.